google/wiki40b huggingface dataset:
De rödgröna

De rödgröna var Socialdemokraternas (S), Vänsterpartiets (V) og Miljöpartiets (MP) valgsamarbeid ved Riksdagsvalget i Sverige 2010. Begrepet er en sammendragning av partienes politiske farger, etter modell av tilsvarende regjeringer andre steder, blant annet Jens Stoltenbergs andre regjering i Norge.

Etablering og oppløsning

Samarbeidet mellom de tre partiene ble etablert i 2008 og hadde til hensikt å danne en koalisjonsregjering etter valget i 2010 til erstatning for den sittende borgerlige regjeringen, utgått av de fire partiene i valgsamarbeidet Alliansen. Dette lyktes de ikke med. Den 25. oktober 2010 la de rödgröna fram et såkalt skyggebudsjett («skuggbudget»), men på den tilhørende pressekonferansen ble det meldt at dette var det siste de gjorde sammen som «De rödgröna» på veldig lenge. Dagen etter, den 26. oktober 2010, meldte de at samarbeidet formelt var oppløst i overskuelig framtid. De mente det ville være for tidlig å si om samarbeidet ville gjenoppstå ved riksdagsvalget i 2014, noe det viste seg ikke å gjøre.

De facto samarbeid i perioden 2014–2018

Valgsamarbeidet De rödgröna gjenoppstod ikke formelt til valget i 2014, men de tre tidligere deltakende partiene ble til sammen største blokk i Riksdagen etter valget. Fredrik Reinfeldts regjering, utgått av partiene i Alliansen, søkte derfor avskjed, og to av partiene i De rödgröna (S og MP) danna mindretallsregjering. Alliansens budsjett fikk likevel flertall i Riksdagen, etter at vippepartiet Sverigedemokraterna (SD) stemte for det og dermed utløste regjeringskrise. For å gjøre det mulig å styre i mindretall uten å søke støtte hos SD, inngikk S og MP en avtale med Alliansen, kalt decemberöverenskommelsen, om å la største blokk slippe fram med politikken sin. For å bli største blokk, var S og MP avhengige av å forhandle fram budsjett med Vänsterpartiet, og Stefan Löfvens regjering styrer derfor i perioden 2014–2018 etter budsjett utforma av alle de tre partiene i det tidligere valgsamarbeidet, til tross for at samarbeidet formelt sett er oppløst. Også decemberöverenskommelsen er formelt oppløst, men har i praksis fortsatt å fungere.
IEEE Medal of Honor

IEEE Medal of Honor er den høyeste utmerkelse som deles ut av Institute of Electrical and Electronics Engineers (IEEE). Prisen deles ut til personer som har ydt store bidrag eller hatt en betydningsfull karriere innenfor organisasjonens virkefelt. Prisen består av en gullmedalje, en bronsereplikk, et diplom og en pengepremie. Prisen kan bare tildeles personer (ikke organisasjoner).
Prisen ble opprinnelig grunnlagt av Institute of Radio Engineers (IRE) som IRE Medal of Honor.  Den endret navn til IEEE Medal of Honor da IRE ble slått sammen med American Institute of Electrical Engineers (AIEE) og sammen etablerte IEEE in 1963.
Karl Carstens

Bakgrunn

Etter Abitur i 1933 studerte han jus og statsvitenskap i Frankfurt am Main, Dijon (Frankrike), München, Königsberg og Hamburg, hvor han i 1936 tok den første og i 1939 den andre juridiske statseksamen. Han ble medlem av SA i 1933 og meldte seg inn i NSDAP av karrièregrunner i 1940. I 1938 ble han dr. jur. Han deltok som soldat under krigen, og virket deretter som advokat. I 1949 tok han dessuten en LL.M.-grad ved Yale University i USA.

Karriere

Han arbeidet som rådgiver for senatet i Bremen frem til 1953, og var tilknyttet universitetet i Köln, hvor han tok sin habilisasjon i 1952. I 1954 trådte han inn i den tyske utenrikstjenesten. Han var fast representant ved Europarådet i Strasbourg frem til 1955, og var deretter ved ministeriet i Bonn, hvor han ledet avdelingen for Vest-Europa. I 1960 ble han professor i stats- og folkerett ved universitetet i Köln. Mellom 1970 og 1972 ledet han Forschungsinstitut der Deutschen Gesellschaft für Auswärtiges Politik i Bonn.
I 1955 ble han medlem av CDU. Han var statssekretær i utenriksministeriet fra juli 1960 til desember 1966, og deretter frem til 1968 statssekretær i forsvarsministeriet. Fra 1968 til 1969 var han som statssekretær sjef for kanslerkontoret. Mellom 1972 og 1979 var han medlem av det tyske parlamentet. Fra mai 1973 til oktober 1976 var han formann for CDU/CSU-fraksjonen. Etter de føderale valgene i 1976 ble han valgt til forbundsdagspresident. 23. mai 1979 ble han valgt til tysk president. Av aldersgrunner avsto han fra en andre periode og ble etterfulgt i 1984 av sin partifelle baron Richard von Weizsäcker. 
Carstens er bl.a. kjent for å ha fordømt forfatteren Heinrich Böll for å være en tilhenger av venstreekstrem terrorisme (særlig RAF).
Han var gift med legen Veronica Prior.

Æresbevisninger

1979 fikk han Karlsprisen fra byen Aachen, og ble dessuten æresborger av Bonn, Berlin samt universitetet i Köln. I 1987 mottok han Hanns Martin Schleyer-prisen og Humboldt-selskapets gullmedalje.  I 1990 mottok han gullmedaljen fra Fondation Jean Monnet pour l'Europe samt den Europeiske Karlsprisen fra Sudetendeutsche Landsmannschaft.
Spiseskje (mål)

Spiseskje (eller spiseskei) er et tradisjonelt matlagingsmål for måling av volum. Spiseskje er ikke en SI-enhet. Symbolet for spiseskje er ss. En spiseskje er vanligvis definert som 15 milliliter (15 ml), men dette kan variere etter hvor man er i verden.
Spiseskje er en enhet som hovedsakelig brukes til å måle opp små mengder i forbindelse med matlaging. 
Når en skal måle opp en spiseskje er det viktig å bruke et mål som nøyaktig angir femten milliliter fremfor å bruke en tilfeldig spiseskje.
Callipero

Utseende

Middelsstore, lange og slanke, blankt svarte trebukker, ofte med blåaktig, metallisk glans, dekkvingene med en brunrød "skulderflekk". Antennene er lange og tynne, minst en og en halv gang så lange som kroppen. Pronotum er mer eller mindre tønneformet uten tenner på sidene. Dekkvingene er avsmalnenden bakover. Beina er forholdsvis lange med klubbeformede lår.

Levevis

Larvene lever i død ved, gjerne under barken av nyfelte stokker av bartrær.

Utbredelse

Slekten er utbredt i Fransk Guyana, Brasil og Ecuador.
Lustgarten

Lustgarten (tysk for «lysthage») i Berlin er et parkområde på Museumsinsel. Parken avgrenses i nord av Altes Museum, i øst av Berliner Dom, i sør av Karl Liebknecht-strasse og i vest av Spree. Parken hørte opprinnelig til byslottet Berliner Stadtschloss.
Penelope (navn)

Etymologi

Penelope har opprinnelse som en latinsk form av greske Pinelopi (gresk: Πηνελόπη). Dette navnet kan ha opprinnelse i pinelops (πηνελοψ), «and». Det kan også være dannet av pini (πηνη), «vevetråd», og ops (ωψ), «ansikt, øye». 
Penny er en engelsk kjæleform av Penelope, men kan også være en variant av norske kvinnenavnet Perny, dannet av mannsnavnet Per, «stein, klippe», og endelsen -ny, «ny».
Manzanares

Historie

Selv om Manzanares er liten og geografisk uviktig har den vært historisk viktig på grunn av plasseringen ved Madrid. Byen ble grunnlagt av maurere som et citadell ovenfor elven på 800-tallet.
Elven er også tema på mange maleri av Francisco de Goya fra sent på 1800-tallet og tidlig 1900-tall.
Manzanares var en viktig forsvarslinje for de republikanske styrkene under beleiringen av Madrid i den spanske borgerkrigen, og mange bunkere står framdeles nær landsbyen Perales del Río.
Axestoleus

Utseende

Middelsstore, avlange, svarte trebukker med gulrødt pronotum. Antennene er svarte, tynne og omtrent så lange som kroppen. Pronotum er rundet, dekkvingene jevnbrede, rundede i spissen. Beina er tynne.

Utbredelse

Slekten er utbredt fra Mexico i nord til Costa Rica i sør.
DiaGenic

Produkter

BCtect ble CE merket 29. juni 2009 og benytter blod som prøvemateriale. BCtect oppdager kreften tidlig og har potensial til å skille mellom godartede svulster og kreftsvulster. Testen lanseres først som et supplement til mammografi. Den individuelle prognosen vil være avhengig av type brystkreft, men felles for alle former for brystkreft er at tidlig diagnose med påfølgende behandling er avgjørende for gode leveutsikter.
ADtect ble CE merket 12. juni 2009 og benytter blod som prøvemateriale. ADtect oppdager Alzheimers på et tidlig stadium og har potensial til å skille mellom ulike demensformer som for eksempel mellom Alzheimers sykdom og Parkinsons demens. ADtect er et supplement til dagens diagnosemetoder for å sikre raskere og bedre diagnostikk. Tidlig diagnose med påfølgende behandling er avgjørende for sykdomsforløpet da behandlingsmetoder i nær fremtid forventes å kunne bremse forløpet for Alzheimers sykdom.
Tavira

Historie

Taviras historie kan føres tilbake til bronsealderen, (1000 til 800 f.Kr.).
800 f.Kr. begynte fønikerne å bosette seg i området. Fønikerne dannet et urbant senter med massive forsvarsmurer, minst to templer og to havner. Fønikiske Tavira eksisterte fram til slutten av sjette århundre f.Kr., da byen ble ødelagt av en konflikt. Byen kom senere under romersk styre.
I 712 ble byen okkupert av maurerne. Byen ble frigjort i 1242 av  Dom Paio Peres Correia i en blodig konflikt om gjengjeldelse etter at sju av hans viktigste riddere hadde blitt drept i en periode med våpenhvile. En byste av Dom Paio Perres Correia, som døde i 1275, kan ses på hjørnet av rådhuset i dagens Tavira.
1. november 1755 ble store deler av byen ødelagt i forbindelse med Jordskjelvet i Lisboa. Byen ble siden gjenoppbygd. Kirken Santa Maria do Castelo, som er bygd på tuftene av en maurisk moské, rommer gravene til Dom Paio Peres Correia og hans riddere.

Transport

Tavira har sin egen jernbanestasjon på linjen fra Vila Real de Santo António til Faro og Lagos. Togene drives av Comboios de Portugal (CP). Overganger er tilgjengelige på Faro stasjon for tog til Lisboa og resten av Portugal.
A22-motorveien passerer i nærheten av byen. Dette gir rask veiforbindelse langs Algarve-kysten og østover til Sevilla. 
Den nærmeste internasjonale flyplassen er på Faro.
Norgesmesterskapet i fotball for menn 1954

Norgesmesterskapet i fotball for menn 1954 ble vunnet av Skeid etter finaleseier 3–0 over Fredrikstad den 24. oktober. Målscorere for Skeid var Harald Hennum, som scoret i det 53. minutt; Hans Nordahl, som scoret i det 71. minutt og Bernhard Johansen, som scoret i det 86. minutt.
34 794 tilskuere overvar kampen som ble spilt på Ullevaal Stadion i Oslo. Dommer var Finn Å. Bråthen, Lillestrøm. Dette var andre gang Skeid vant et norgesmesterskap.
Skeids vinnerlag: Øivind Johannessen, Arne Winther, Knut Gudem, Jan Gulbrandsen, Leif Belgen, Finn Gundersen, Arvid Halvorsen, Hans Nordahl, Harald Hennum, Bernhard Johansen og Sverre Olsen.
Fredrikstads lag: Per Mosgaard, Kjell Jacobsen, Åge Spydevold, Reidar Kristiansen, Erik Holmberg, Leif Pedersen, Tore Nilsen, Arne Pedersen, Odd Aas, Henry Johannessen og Willy Olsen.
Hong Tianguifu

Bakgrunn og virke

Hong var fjorten år gammel da han etterfulgte faren, men ble ikke like respektert av prinsene, og ble baksnakket. I Zhong-prins Li Xiucheng beskriver seg selv, de selvbiografiske nedtegnelsene til en av Det himmelske kongedømmets prinser som ble skrevet kort tid før hans henrettelse, blir Hong Tianguifu beskrevet som "uerfaren, bortskjemt og udugelig." Hong Tianguifu red heller aldri på en hest, som da var ekstremt viktig for kommandanter i kriger. 
Fire måneder etter hans kroning ble Nanjing, taipingopprørernes hovedstad, inntatt av Qing-dynastiets styrker. Hong Tianguifu unnslapp til Østre Dam (Dongba) i Jiangsu i juli 1864 og møtte der sin onkel Hong Rengan (prins Gan). De dro først til Guangde i Anhui, deretter til Huzhou i Zhejiang for å møte den lokale taipingkommandanten, Huang Wejin. Qing-dynastiet sendte styker under Zuo Zongtang og Li Hongzhang for å angripe byen, og Chen Xueming, taipingkommandanten som skulle forsvare byens sørport, orverga seg 26. august 1864. Hong Tianguifu, Hong Rengan og Huang Wejin måtte deretter flykte fra byen neste natt, men Huang Wejin døde snart av sår. Resten av de overlevende forsøkte å unnslippe til grenseregionen mellom Jiangxi, Guangdong og Fujian for å slå seg sammen med restene av taipinghæren under Li Shinxian, men 9. oktober samme år falt de i bakhold for keiserlige kinesiske styrker i Shicheng, og Hong Rengan ble deretter fanget og henrettet 23. november  i Nanchang i Jiangxi. Hong Tianguifu unnslapp til fjellene nær Shicheng etter at det som var igjen av styrkene hans var ødelagte, og han ble fanget 25. oktober og senere henrettet av Qing-soldater 18. november, da fjorten år gammel. 
Noe av Hong Tianhuifus personlighet kan en se gjennom hans bemerkinger før henrettelsen: "Guangdong er ikke noe fint sted, jeg vil ikke dra tilbake. Jeg vil bare studere med gamle mester Tang i Hunan, så bli en førstegrads lærd." Denne tilsynelatende uskyldige, meningsløse og irrelevante kommentaren ble regnet som et desperat og forgjeves forsåk på å unnslippe hans malplasserte død ved å lure henretteren til å bli forvirret om hans identitet. Den kan også ha vært en total mangel på forståelsa av hva som skjedde med ham og hans tapte kongedømme. 
Til tross for hans korte regjeringstid som konge, fikk han utstedt et offisielt jadesegl, som blir utstilt i historiemuseet i Hongkong. Hong Tianguifus fornavn er unikt ved at det består av tre skrifttegn, mens nesten alle kinesiske fornavn bare har ett eller to skrifttegn.
Friidrett under Sommer-OL 1908 – 100 meter menn

Semifinaler

Den beste fra hvert heat gikk videre til finalen
Det Norske Totalavholdsselskaps Barneforbund

Det Norske Totalavholdsselskaps Barneforbund (DNTB) er en avholdsorganisasjon som har barn i alderen 6-13 år som målgruppe, men alle kan bli medlem. DNTB driver barnearbeid, opplysningsvirksomhet, aktiviteter, konkurranser og lignende.
Det Norske Totalavholdsselskap (DNT) er moderorganisasjonen, og DNTU samarbeider også tett med ungdomsorganisasjonen Juvente. Organisasjonens mål er å øke debutalderen for alkohol opp mot 18 år.
Organisasjonen har rundt 500 medlemmer som er fordelt på lokallag. Medlemmer fra steder uten lokallag, er direktemedlemmer.
DNTBs medlemsblad heter Mosemuren og kommer ut opptil fire ganger i året.
25. oktober 2008 vedtok IOGT Junior og DNTB at de skulle starte en forhandlingsprosess med sikte på sammenslåing ved landsmøtene sommeren 2009.
Den 9. august ble JUBA, som er navnet på den nye barneorganisasjonen, stiftet på landsmøtene til IOGT Junior og DNTB.

Prosjekter

DNTB driver per i dag to prosjekter; kunnskapskonkurransen «Hvem blir Norgesmester» og brevklubben Junix. DNTB er også primus motor i aktivitetsleiren som arrangeres sammen med moderorganisasjonen DNT.
VM i skiflyging 1994

Bakken

Velikanka var utbygd til VM, selv om K-punkt var 185 meter som før. Før VM var bakkerekorden og verdensrekorden 194 meter, satt av Piotr Fijas (Polen) i 1987.
Negerpynten

Negerpynten er en den sydligste klippen av Negerfjellet på Edgeøya på Svalbard. Denne delen av øyen består av sorte skiferbergarter som naturlig har gitt fjellet og klippen sitt navn. Fjellklippen stuper bratt ned i havet fra 260 moh.
Utspringet fikk sitt navn av engelske sjømenn på 1600-tallet på grunn av fargen på berget, Negro Point, og selv om navnet i dag kan oppfattes som støtende for enkelte, har ikke Norsk Polarinstitutt noen planer om å endre navnet.
Whopper (Burger King)

Whopper er en hamburger som produseres og selges av restaurantkjedene Burger King og Hungry Jack’s. Den ble lansert i 1957 og regnes som flaggskipet i Burger Kings sortiment.
En Whopper består i utgangspunktet av grillet biff  i drøyt hundregramsklassen, et lite nyristet hamburgerbrød, i lokket er det majones, salat og to skiver tomat. På bunnen er det kjøtt, fire skiver sylteagurk, tre ringer ketchup og løk.
Automatbane

En automatbane er en førerløs, skinnegående form for kollektivtransport. Den kan være basert på standard sporvidde (1435 mm),  og enkelte steder er eksisterende tunnelbanelinjer blitt automatisert. Men automatbaner er ofte bygget med avvikende sporvidde slik at de ikke er kompatible med eksisterende kollektivtransport. Københavns metro er et vellykket eksempel på en automatbane. Ellers bygges ofte automatbaner for mindre og avgrensede transportbehov, f.eks. på en flyplass. Det har vært foreslått å bygge en automatbane fra Lysaker til Fornebu, men dette har en gått bort fra til fordel for en Fornebubane med direkte tilknytning til Oslos sporveis- eller T-banenett.
Oddvar Dobloug

Andre verdenskrig

Dobloug tok seg i 1941 til Storbritannia, der han ble med i Norwegian Independent Company No. 1.
I november 1942 ble han sendt på hemmelig oppdrag i det okkuperte Norge. Et nytt oppdrag fulgte i september 1943, og han var deretter aktiv i Gudbrandsdalen og Østerdalen til krigens slutt. Han arbeidet først med å bygge opp Milorg, så var han fra april 1944 en del av Operasjon Grebe. Dobloug var nestkommanderende for operasjonen. Han hadde blant annet i januar 1945 deltatt i aksjonen mot Tressa bro på Koppang og deretter i sprengningen av Åsta bro i februar.
Typophaula

Utseende

En ganske stor, langt og slank, gråbrun trebukk. Kroppen er temmelig jevnbred og sylindrisk, antennene litt over halvparten så lange som kroppen. Hodet er forholdsvis stort, omtrent så bredt som pronotum, med små fasettøyne. Pronotum er nærmest sylindrisk, litt lengre enn bredt. Dekkvingene er litt avsmalnende bakover, beina ganske korte. Hele oversiden er grågul med tette, gråbrune flekker.

Utbredelse

Arten er kjent fra Fransk Guyana og Brasil.
Tzompantli

Tzompantli er et trestativ som ble benyttet for utstilling av hodeskaller. De utstilte hodeskallene stammet fra krigsfanger og fra menneskeofringer. Tzompantli var vanlig i mesoamerikanske samfunn.
Dušan Galis

Landslaget

Han deltok i flere internasjonale turneringer for Tsjekkoslovakia. Han ble europamester i fotball i 1976.
Danmarks Tekniske Museum

Museets beliggenhet

Opprinnelig var museets samlinger plassert på Polyteknisk Læreanstalt i København. Senere ble det opprettet en avdeling i Hellerup. 
I 1966–1969 flyttet museet til Helsingør. I 1984–1995 hadde museet en avdeling i Aalborg. I dag er museet plassert i Helsingør Værfts tidligere støperi. Det har en samling fly, veteranbiler, dampmaskiner, sykler, computere, telefoner og meget mer teknikk på 8 000 m². Hvert år feirer museet Fars dag med en stor maskinfest. I feriene er der som regel særlige aktiviteter for barn.

Museets samlinger

I årene etter 1911 overtok museet en rekke samlinger fra 1800-tallet. Museet fikk blant annet overta samlingen fra det nedlagte Dansk Industrimuseum.
Senere har Danmarks Tekniske Museum overtatt en rekke nyere samlinger fra nedlagte spesialmuseer.
Spill (album)

Spill er et musikkalbum utgitt av Flukt i 2002. Dette er gruppas debutalbum og solgte ganske godt.
Dhyāna i buddhismen

Dhyāna (sanskrit), eller Jhāna, vanligvis oversatt som meditasjon, er en tilstand av tomhet i sinnet som står sentralt i hinduismen, buddhismen og jainismen. I buddhismen utgjør det en serie av bevissthetstilstander, som leder til en «tilstand av fullkommen sinnsro og oppmerksomhet» (upekkhii-sati-piirisuddhl).
Dhyana ser ut til å ha vært en sentral praksis i buddhismen før den ble splittet i sekter. Etterhvert som den utviklet seg, ble den forbundet med andre former for meditasjon.
E-post

Alfakrøll og meldinger

En e-postadresse er en identifikator som identifiserer en bruker på et domene. Eksempel: per@example.com, som identifiserer brukeren Per på domenet example.com. Alfakrøllen @ i e-postadresser ble funnet på av Ray Tomlinson fordi han trengte noe som kunne skille navnene til sender og mottaker fra navnene på maskinene de satt på, og valget falt på dette tegnet ettersom det ikke var så ofte i bruk.
Senere har det også blitt utviklet metoder for å sende filer med e-post, samt signere og kryptere e-post (med vanlig e-post er det forholdsvis enkelt å forfalske avsender).
Det er hovedsakelig to måter å bruke e-post på, enten via et vevgrensesnitt som hentes opp i nettleseren, eller ved hjelp av et e-postprogram. Populære e-postklienter er Microsoft Office Outlook, Evolution, Thunderbird, Outlook Express, Lotus, Eudora og KMail. På Macintosh-maskiner brukes gjerne Apples eget e-postprogram Mail.
De to hovedstandardene for henting av e-post er POP3 (Post Office Protocol versjon 3) og IMAP (Internet Message Access Protocol). Den vanligste standarden for sending av e-post heter SMTP (Simple Mail Transfer Protocol).

Spam

Spam, også kjent som søppelpost eller useriøs e-post, er hovedsakelig i form av uønskede reklamemeldinger og noen ganger svindelforsøk, har økt i takt med nettbrukens utbredelse. De fleste e-post-tjenester og -programmer har nå et innebygget filter som forsøker å skille den uønskede posten fra legitime e-postmeldinger.
Vegetativ tilstand

Vegetativ tilstand er en tilstand hos en pasient med alvorlig hjerneskade, hvor koma har utviklet seg til en tilstand av våkenhet uten sporbar selvbevissthet. Det er uenighet innen både medisinen og jussen om hvorvidt denne tilstanden er reversibel.
En definisjon på vegetativ tilstand er «En klinisk tilstand hvor det ikke observeres konsistente observerbare uttrykk for selvbevissthet, spesifikk gjenkjenning av eksterne stimuli eller konsistent evidens for oppmerksomhet, intensjon eller lært respons.» (J.T. Giacino og K.A. Kalmar. «The Vegetative and Minimally Conscious States: A comparison of clinical features and functional outcome during the first year post-injury.» Journal of Head Trauma Rehabilitation. 1997:12(4): 36–51.)
Grei Kvinner Elite

2013 - navneskifte

I forkant av 2013-sesongen falt samarbeidet med Linderud IL og SF Grei tok tilbake hele ledelsen av klubben. Det ble da naturlig å skifte navn på klubben, og navnet ble Grei Kvinner Elite. LGT ble dermed ikke lagt ned, og laget beholdt plassen i 1. divisjon som Grei-KE. Selv om klubben har tatt tilbake navnet Grei, ble driften lagt under et eget styre for å kunne isolere og spisse elitesatsingen innen kvinnefotball.
Sachsen Mill

Sachsen Mill (Sachsen Papier) er en papirfabrikk i Eilenburg i Sachsen. Fabrikken eies av det svensk-finske selskapet Stora Enso, og er en del av selskapets avispapirdivisjon Stora Enso Publication Paper.
Ved åpninga i 1992 var Sachsen Mill en av Europas største og mest moderne papirfabrikker. Dagens maskin (PM1) ble installert i 1998. Den har en banebredde på 920 cm og en hastighet på 1800m/min, og produserer papir av 100% resirkulert masse. Fabrikken leverer også avsverta masse til andre fabrikker. 
Sachsen Mill har 360 ansatte, 40% av dem er kvinner.
Waagan Transport

Waagan Transport AS er et norsk transportselskap som ble opprettet av Per Waagan i 1969. 
Fra starten med en bil som ble kjørt av selskapets grunnlegger, via overgangen til aksjeselskap i 1976, har selskapet utvidet kjøretøyparken og opprettet flere terminaler. I 1986 begynte satsingen på termotransport. 
Waagan Transport har i 2010 to terminaler, Waagan Logistikksenter på Blindheim i Ålesund, og Waagan Terminal i Årødalen i Molde. I årenes løp har det vært fler, blant annet i Sula og Ørsta. Selskapet satte i 2001 opp en distribusjonsavdeling i Trondheim for COOP Trøndelag.
I 1989 overtok Waagan Transport flere konkurrerende, norske bedrifter og i 1994 etablerte det seg i Skagen i Danmark da det overtok et dansk selskap. I september 2008 ble selskapet selv overtatt da moderselskapet Waagan Transport Group ble solgt til DSV Road AS. Waagan Transport Group var da et av landets største transportselskaper i privat eie. Det hadde over 80 biler i drift og 110 ansatte.